《万通政承诏归省十一韵》
明代·胡直

泽国标英誉，天官振藻词。初参鸳鹭侣，已践凤凰池。

错落连牛宝，骠腾历瑰奇。含香三署首，题柱九重知。

宠锡非常数，雄飞自异资。恭承丹凤诏，远慰白云思。

酒倩麻姑酿，桃怜王母持。遥知花漫烂，应照舞逡迤。

康伯亲能训，黄香孝可移。征麾出紫甸，祖席怨青骊。

伫挹黄花露，台阶见羽仪。

作者简介：（1517—1585）明江西泰和人，字正甫，号庐山。嘉靖三十五年进士。授刑部主事，官至福建按察使。少时专治古文，后从欧阳德及罗洪先学，以王守仁为宗。有《胡子衡齐》、《衡庐精舍藏稿》。